Politiet fjernet naziflagg på barneskole

Rektor ved Byåsen barneskole i Trondheim, Cato Høve, er sjokkert etter at et naziflagg ble heist i flaggstangen ved skolen natt til torsdag.

Frank Lervik / Adresseavisen

Øyvind Lein

15. juni 2017 07:09 Sist oppdatert 15. juni 2017

Rektoren var oppe tidlig torsdag morgen for å skrive tale til avgangselevene. Den talen fikk et ekstra budskap etter hendelsen i natt.

- Flagget symboliserer absolutt alt det norsk skole ikke skal stå for. Dette må jeg ta med i talen min i dag. Det handler om hva vi ikke kan akseptere. Vi aksepterer mye, men kan ikke tolerere diskriminering og rasisme. Vi skal stå for raushet, toleranse og inkludering, sier Høve til Adresseavisen.

- Jeg ble stum og målløs, fastslår han.Han har ikke opplevd tendenser til noe lignende ved skolen tidligere.

Oppdaget av forbipasserende

Det var forbipasserende ved Byåsen skole som oppdaget at det grønne miljøflagget var byttet ut med et naziflagg. Etter at Adresseavisen kontaktet politiet dro de til skolen og fjernet flagget.

- Dette er uakseptabelt og det var ingen tvil om at dette skulle fjernes. Det vil bli igangsatt etterforskning for å finne ut hvem som står bak, sier innsatsleder Anders Sjøtrø til Adresseavisen.

Tema i alle klasser

Rektor Høve sier at dette nå blir tema i alle klasser ved skolen i dag:

- Jeg skal ha møte med alle trinnlærerne. Timingen er uheldig i og med at det i dag er siste dag for 7. trinn. Det er en spesiell dag i og med at det er siste skoledag for 94 elever, sier Høve.

De eldste elevene ved skolen hadde overnatting på SFO i natt.

- De har ikke sett eller hørt noe, så det må ha skjedd mens de sov godt. De kom løpende mot meg i morges for å fortelle hva som hadde skjedd, sier Høve.

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding